हादोरसायाव सोलिफु दाननि गेजेराव बिसायख'थिनि गोबारै बार नांदों । गाहायै राज्योनि गंब्रै बिधान सभा बियाब ( Legislative Assembly Constituency ) आव खुंथाइ गोहोआव थानाय राजखान्थि दोलो भारतीय जनता पार्ति जों लोगोसे गाहाइ बेरेखा राजखान्थि गोहो कंग्रेस आरो ए आइ उ डि एफ नि दैदेनगिरि मावथि मददगिरिनि गोसोयाव बिसायख'थिनि बार नांनायखौ नुनो मोननाय जादों । देग्लाय गंब्रै बिधान सभा बियाबाव गासै सा 6.78,898 भ'ट होगिरि राज्यो - राजाया गावनि राजखान्थियारि मोनथाइखौ रोखा खालामगोन । बे गंब्रै बिधान सभा बियाबाव सा 20 बिजाथिफोरा बिसायख'थियाव गसंथेदों । बे बाइ इलेक्सना फैगो 21 अक्ट'बराव खुंफुं जागोन आरो 24 अक्ट'बराव बिसायख'थि दावहानि फिथायखौ फोसावगोन होनना खौरां बिजोंनि गेजेरजों फोरमाय जादों । मख'जाथावदि फैगो 2021 माइथायनि गेजेराव आसाम बिधान सभा बिसायख'थि खुंफुं जासिगोन । राज्योनि खुंथाइ गोहोआव थानाय राजखान्थि दोलो बि जे पि या दासिमाव गंब्रै बिधान सभा बियाबाव फोसावदिंनायनि थाखाय गंनै उरां दिङा ( Helicopter ) बाहायगोन होन्ना मिथिहोदों । दोलोनि जानानै दोलोनि गोजौ थाखोनि साथाम दैदेनगिरिया बाहायगोन , बेफोरनि गेजेराव गंसेखौ गिबि मन्थ्रि ( Chief Minister ) सर्बानन्द सन'वाल आरो गुबुन गंसेखौ सा - सानजा सुबुंदारारि गौथुम ( North East Democratic Alliance ) नि लिंथुमगिरि हिमन्त बिश्व शर्मा आरो आसाम प्रदेश भारतीय जनता पार्ति नि आफादगिरि रन्जित कुमार दास सानैया गाखोगोन होन्ना मिथिनो मोननाय जादों । आसाम बि जे पि आफादगिरि दास बिथाङा राङापारा बिधान सभा बियाबाव 15 अक्ट'बर , राटाबारि बियाबनि थाखाय 18 अक्ट'बराव गावनि फोसावदिंनाय हाबाफारिखौ लादों । बेरा फारसेथिं सन'वाला आसामनि गिबि मन्थ्रि सर्बानन्द सन'वाल बिथांआ गंब्रै बिधान सभा बियाबाव फारियै करिमगन्जनि राताबारिनि थाखाय 14 अक्ट'बर , जनिया बियाबाव 15 अक्ट'बर , सुनितपुरनि राङापारा बियाबनि थाखाय 16 अक्ट'बर आरो सराइदेउ जिलानि सनारि बिधान सभा बियाबनि थाखाय 17 अक्ट'बर , बै सानब्रै साननि गोलाव हाबाफारिजों फोसावदिंनायखौ जागाय जेन्नसिगोन । ओरैहाय आसाम प्रदेश भारतीय जनता पार्ति नि सिगां सारिनि दैदेनगिरि आरो देहा सावस्रि बिफाननि मन्थ्रि ड° हिमन्त बिश्व शर्मा बिथाङा बरपेटा जिल्लानि जनिया बिधान सभा बियाबनि थाखाय 14 अक्ट'बर , राटाबारि बियाबाव 15 अक्ट'बर , 17 अक्ट'बर खालाराव सुनितपुरनि राङापारा बियाब आरो सराइदेउ जिलानि सनारि बिधान सभा बियाबनि थाखाय 18 अक्ट'बराव दोलोनि सायख ' जाखानाय बिजाथिखौ देरहा होनो बाय बिसायख'थिनि दावहा फोथाराव ओंखारगोन होन्ना दोलोनि सुलुंनिफ्राय मिथिनो मोननाय जादों । बेरा फारसेथिं राज्योनि गाहाइ बेरेखा राजखान्थि गोहो कंग्रेस दोलोआ गंसेबो उरां दिङा गंब्रै बिधान सभा बियाबाव जानो गोनां बिसायख'थियाव बाहायफिना होन्ना दोलोनि सुलुंङाव फोरमाय जादों । आसाम प्रदेश कंग्रेस कमिटि ( Assam Prodesh Congress Committee ) नि आफादगिरि रिपुन बरा आरो दोलोनि गुबुन गुबुन सिगां सारिनि दैदेनगिरि मोना गंब्रै बिधान सभा बियाबाव मथर गारि जोंनो गावनि दोलोनिफ्राय गसंथेनाय बिजाथिनि मददाव फोसावदिंनाय ( Campaigning ) खालामगोन होन्ना मिथिनो मोनदों । गुबुन फारसेथिं ए आइ उ डि एफ नि आफादगिरि आरो धुबुरिनि सांसद बदरुद्दीन आजमल दैदेननाय राजखान्थि गोहोआ बरपेटा जिल्लानि जनिया बियाबाव ल' गावनि हान्जानि बिजाथिखौ गसंथेदों ।  Also Watch :  Watch । 7th Late Jatin Islary Memorial Running Shield Football Tournament 
हादोरसानि गंब्रै बिधान सभा बियाबाव बाय इलेक्सन : बि जे पि या गंनै उरां दिङा बाहायगोन